《谢吴提干惠诗文》
宋代·王洋

排门雪三尺，闭户饥肠鸣。
拥骑远方来，骨法秀以清。
袖出一卷书，中有怖俗情。
上言井有德，为费四字铭。
下言酒伤道，颠倒虞心兵。
中流障百川，绝口无踪横。
君子皆是术，殄病人自惊。
子其欲修我，匪以校我荣。
再拜采杂佩，斯云得香蘅。

作者简介：（1087—1154）宋楚州山阳人，字元渤。王资深子。徽宗宣和六年进士。高宗绍兴初诏试馆职，历秘书省正字、校书郎、守起居舍人，擢知制诰。十年以权发遣吉州换邵武军。洪皓使金归，人无敢过其居，洋独与往来，为人诬告与闻洪皓欺世飞语，以直徽猷阁出知饶州。寓居信州，有荷花水木之趣，因号王南池。善诗文，其诗极意镂刻，文章以温雅见长。有《东牟集》。